Foilsiú iarratais ar ainm a chlárú de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí

(2022/C 108/02)

Leis an bhfoilseachán seo, tugtar an ceart chun cur i gcoinne an iarratais de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí ó dháta an fhoilseacháin seo.

DOICIMÉAD AONAIR

“QUESO DE ACEHÚCHE”

Uimh. AE: PDO-ES-02621 – 14 Iúil 2020

PDO (X) PGI ( )

1. Ainm(neacha)

’Queso de Acehúche’

2. Ballstát nó Tríú Tír

An Spáinn

3. Tuairisc ar an táirge talmhaíochta nó ar an mbia-earra

3.1. An cineál táirge

1.3. Cáiseanna

3.2. Tuairisc ar an táirge lena mbaineann an t-ainm in (1)

Is cáis í “Queso de Acehúche” a dhéantar go heisiach ó bhainne amh a fhaightear ó ghabhair de phórtha Murciana-Granadina, Florida, Malagueña, Retinta agus Verata nó de phórtha measctha de na pórtha sin, ó ghabháltais atá suite laistigh den limistéar geografach a shainítear i bpointe 4. Faightear an bainne sin trí théachtadh einsímeach agus déantar é a aibiú ar feadh 40 lá ar a laghad.

Bíonn na saintréithe seo a leanas ag “Queso de Acehúche” nuair atá sí aibí:

a. Fisiceach

— Cruth: sorcóireach, le haghaidheanna atá sách cothrom agus le taobhanna plánadhronnacha

— Méid: — Trastomhas: 7 cm ar a laghad — Airde: nach bhfuil níos mó ná 50 % dá trastomhas

— Meáchan: 200–1 200 g

b. Fisiciceimiceach

— Saill in ábhar tirim: 45 % ar a laghad

— Eastóscán tirim iomlán: 50 % ar a laghad

— pH: 5.0 ar a laghad nach bhfuil níos mó ná 6.0

— NaCl: níos lú ná 4 %

c. Orgánaileipteach

— Craiceann: dath buí céiriúil go hócar dorcha uirthi go nádúrtha agus í beagán garbh. D’fhéadfadh smál sainiúil forbairt le linn an phróisis aibithe. Is féidir an cháis a chur i láthair díreach mar atá sí lena díol nó bíonn sí clúdaithe i bpaiprice nó in ola. Tá craiceann mín agus imill chruinne ar cháiseanna a dhéantar ag úsáid an teicníc ní “sobao”.

— Taos: dath bán go dath an eabhair uirthi, le struchtúr dlúth, aonfhoirmeach gan aon scoilt. D’fhéadfadh go mbeadh roinnt poll beag atá sách cruinn uirthi agus iad dáilte go míchothrom ar an dromchla gearrtha. Baineann uigeacht leath-chrua agus leaisteach léi. Tá sí bog, leánn sí beagán, níl sí an-bhrusach, sailleach, bealaithe, tais agus níl sí an-ghráinneach sa bhéal.

— Boladh: meándéine go hard-déine, dea-bholadh lachtach (bainne gabhair) agus bolaidh (bhréana) uirthi.

— Blas: goirte íseal, meán-aigéadacht, seirbhe íseal agus láidreacht íseal léi, níos suntasaí sna cáiseanna atá níos aibí, le meánmharthanacht go hardmharthanacht ar an iomlán.

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

a. Ní mór tréada gabhar a chothú i gcomhréir le cleachtais traidisiúnta a úsáideann acmhainní nádúrtha an limistéir gheografaigh trí fheirmeoireacht fhairsing nó leathfhairsing. Féadfar beatha breise atá bunaithe ar fhodar, tuí agus beatha measctha ina bhfuil gránaigh, léagúim agus síolta a úsáid le linn tréimhsí ina bhfuil an gá is airde ann, amhail breith agus lachtadh, agus nuair atá ganntanas beatha ann mar gheall ar dhrochaimsir, amhail tréimhsí ina bhfuil triomach ann.

Is é 1.8 n-aonad beostoic in aghaidh an heicteáir (LU/ha) an dlús stocála uasta le haghaidh córas feirmeoireachta a mheastar a bheith leathfhairsing. Ós rud é go bhfuil gabhar fásta comhionann le 0.15 LU, bheadh an dlús stocála uasta le haghaidh an córas feirmeoireachta incheadaithe is lú déine cothrom le huasráta de 12 ghabhar in aghaidh an heicteáir. Áiritheofar leis an dlús stocála uasta sin go mbeadh dóthain beatha ann i gcaitheamh na bliana agus go gcoinneofar an méid beatha a fhaightear ó áiteanna lasmuigh den limistéar geografach faoin teorainn arna socrú le reachtaíocht an Aontais i dtéarmaí ábhar tirim ar bhonn bliantúil i gcónaí.

Anuas ar an bhfásra nádúrtha a bhaineann le feirmeoireacht fhairsing nó leathfhairsing, soláthraíonn an limistéir geografach féar, tuí, gránaigh, alfalfa, peasair nó coirce a fhástar ón síol, a d’fhéadfaí a úsáid le haghaidh inír, nó i ndiaidh an fhómhair, mar fhodar glas nó triomaithe. Is féidir coinleach an bhairr a úsáid le haghaidh inír freisin.

b. An bainne a úsáidtear chun “Queso de Acehúche” a dhéanamh, ní mór é a bheith ina tháirge nádúrtha a fhaightear trí ghabhair ó ghabháltais chláraithe a bhleán agus ní mór an méid a leanas a bheith fíor maidir leis an mbainne freisin: — tá sé amh, iomlán, glan agus saor ó shalachair; — tá ann cion saille móide próitéine 7 % ar a laghad agus cion próitéine 3 % ar a laghad; — tá pH idir 6.5 agus 6.8 aige.

3.4. Céimeanna sonracha sa táirgeadh nach mór a chur i gcrích sa limistéar geografach sainithe

Is iad seo na céimeanna táirgeachta nach mór a chur i gcrích sa limistéar:

— táirgeadh bainne, mar a leagtar amach i bpointe 3.3;

— déanamh na cáise, lena n-áirítear téachtadh, gearradh, múnlú, fáscadh, sailleadh agus aibiú, lena n-áirítear teicníc “sobao” má úsáidtear í.

3.5. Sainrialacha maidir le slisniú, grátáil, agus pacáistiú etc. an táirge dá dtagraíonn an t-ainm cláraithe

Tá rogha shaor ann maidir le pacáistíocht ar choinníoll go gcaomhnaítear caighdeán agus cáilíocht deiridh an táirge.

Féadfaidh oibreoirí na cáiseanna a ghearradh i sciartha de leitheanna nó ceathrúna den cháis lena seoladh, agus sa chás sin ní mór lipéad deimhnithe a bheith ar gach sciar le háirithiú go bhfuil gach ceann díobh go hiomlán inaitheanta agus chun inrianaitheacht a áirithiú.

Féadfar “Queso de Acehúche” a ghearradh i sciartha de mhéid ar bith in asraonta miondíola ar choinníoll go ndéantar an cháis a ghearradh os comhar an chustaiméara tráth an díolacháin.

3.6. Sainrialacha maidir le lipéadú an táirge dá dtagraíonn an t-ainm cláraithe

Ní mór lipéad tráchtála an oibreora agus an lipéad deimhnithe a bheith ar lipéadú deiridh “Queso de Acehúche”, nach mór a chur go comhuaineach agus go doscriosta ar gach cáis dheimhnithe nó ar gach sciar de cháis. Tá an fhreagracht deiridh maidir le húsáid cheart na lipéad sin ar an oibreoir deimhnithe.

Ní mór sraithuimhir uathúil alfa-uimhriúil, na focail “Denominación de Origen Protegida Queso de Acehúche” [Sonrúchán Tionscnaimh Faoi Chosaint “Queso de Acehúche”], an focal “sobao”, má úsáideadh an teicníc sin, agus lógó an táirge mar a léirítear thíos a bheith ar an lipéad deimhnithe ar gach cáis iomlán nó ar an gcáis ghearrtha:

Ní mór na sonraí eile a shainítear sa reachtaíocht ábhartha a thaispeáint ar lipéadú deiridh gach cáis iomlán nó ar gach sciar den cháis freisin.

4. Sainmhíniú achomair ar an limistéar geografach

Tá an limistéar geografach ina dtáirgtear an bainne agus ina ndéantar “Queso de Acehúche” lonnaithe i gcúige Cáceres, atá mar chuid de Phobal Neamhspleách Extremadura (an Spáinn).

Tá sé i lár-iarthair an chúige, cumhdaíonn sé achar 396 000 ha a bheag nó a mhór agus tá na bardais seo a leanas i ndúichí Tajo-Salor-Almonte agus Valle del Alagón ann: Acehúche, Alcántara, Brozas, Cachorrilla, Calzadilla, Cañaveral, Casas de Millán, Casillas de Coria, Casar de Cáceres, Ceclavín, Coria, Garrovillas de Alconétar, Hinojal, Holguera, Mata de Alcántara, Mirabel, Monroy, Navas del Madroño, Pedroso de Acím, Pescueza, Piedras Albas, Portaje, Portezuelo, Riolobos, Santiago del Campo, Serradilla, Talaván, Torrejón el Rubio, Torrejoncillo, Villa del Rey agus Zarza la Mayor.

5. Nasc leis an limistéar geografach

5.1. Sainiúlacht an limistéir gheografaigh

a. Tosca nádúrtha

Oragrafaíocht. Is leathmhá é an limistéar táirgthe ina bhfuil rilíf íseal a cruthaíodh de thoradh próisis fhada creimthe. Trasnaíonn na sliabhraonta Las Corchuelas, Santa Catalina, El Arco, Grande, Solana agus Garrapata ó oirthear an limistéir siar. Is meán-airde 350 m atá sa limistéar, tá áiteanna ar leith ag 250 m agus is ag 825 m atá an pointe is airde.

Buaileann an Tagus lena fho-aibhneacha, an Alagón agus an Almonte, sa limistéar geografach, is iad na haibhneacha sin cnámh droma an limistéir agus is dá dtoradh a cruthaíodh gleannta ina bhfuil sruthchúrsaí a d’fhág gur tháinig ann d’fheiniméan an trinsithe in áiteanna áirithe, córas ar saintréith de chuid an limistéir é. Chruthaigh sé sin tosca a bhí fabhrach chun damba Alcántara a thógáil ar an Tagus, rud a d’ardaigh leibhéal an uisce i dtrí abhainn go 220 m agus a bháigh limistéar atá níos mó ná 10 000 ha. I measc na n-aibhneacha suntasacha eile ann tá an Árrago, atá mar fho-abhainn ar an mbruach clé den Alagón, agus Rivera de Fresnedosa, sruthchúrsa a shreabhann isteach sa Tagus thar a bhruach deis agus atá dambáilte ag damba Torrejoncillo agus ansin ag damba Portaje. Sular rialaíodh an abhainn bhí sruth an-íseal aici, agus ba bheag an uisce a bhí fágtha sna háiteanna is doimhne. Áirithítear le córas hidreagrafach an limistéir roinnt sruthán agus scornach, abhantracha beaga a bhfuil a sruthchúrsaí an-neamhrialta freisin.

Fásra agus an timpeallacht nádúrtha. Is é an fásra atá le fáil sa limistéar geografach seo den chuid is mó fásra xéirifíte de chuid na Meánmhara. Fásra an leathmhá bréagsteipe, ina mbíonn róis charraige, crainn maisteoige, fraoch, giolcach shléibhe, labhandar agus tím den chuid is mó, tá sé éagsúil le fásra leathmhá “dehesa” (sabhána darach), ina mbíonn dair thoilm agus plandaí luibheacha den chuid is mó, cé go bhféadfadh crainn eile a bheith ann freisin amhail dair choirc agus crainn ológ fiáine, mar aon le féaraigh atá tearc ach ar ardchaighdeán. Áirithítear leis an bhflóra garráin fearnóige, poibleoige agus sailí thar na sruthchúrsaí agus fuílligh foraoisí sléibhe. Ba cheart a thabhairt faoi deara freisin go bhfuil neart bardas sa limistéar geografach laistigh de Pháirc Náisiúnta Monfragüe agus ina réimse tionchair, agus laistigh de roinnt criosanna atá aicmithe mar Limistéir Chaomhantais Speisialta (LCS) le haghaidh éan.

b. Tosca stairiúla agus eacnamaíocha

Tá traidisiún fada sna dúichí atá sa limistéar geografach sainithe d’fheirmeoireacht leorchothaitheach agus bíonn gabhair acu a chuirtear ag innilt ar na féaraigh áitiúla agus baintear úsáid as fotháirgí talmhaíochta, mar bhí ar na daoine a chuir fúthu ansin an leas is mó a bhaint as aon acmhainn a bhí ar fáil chun a ngeilleagair a choimeád ar bun. Is táirge fíor-riachtanach agus fíor-áitiúil é “Queso de Acehúche” dá bhrí sin, mar a léirítear leis na duaiseanna agus na gradaim a bhuaigh uachtarlanna cáise an limistéir ag aonaigh speisialta agus ag comórtais.

Ba cheart a thabhairt faoi deara freisin, ar thionscnamh chomhairle bhardasach Acehúche, an sráidbhaile óna dtagann ainm na cáise, agus d’fhonn an modh táirgeachta traidisiúnta a chosaint agus cáilíocht a chur chun cinn, tá “Feria Ibérica del queso de cabra de Acehúche” [Aonach Cáis Gabhair Ibéarach Acehúche] á reáchtáil in Acehúche ó 2004 i leith, agus díríonn sé go heisiach ar dhéantóirí cháis ghabhair ó bhainne amh.

c. Tosca daonna

Tá tosca daonna, i bhfoirm na dtáirgeoirí áitiúla, ríthábhachtach chun saintréithe áirithe “Queso de Acehúche” a chaomhnú, mar tá an saineolas atá acu, a fuair siad ó thaithí, an-tábhachtach ní hamháin do tháirgeadh “Queso de Acehúche” ach i dtéarmaí na scileanna sin a thabhairt ar aghaidh do na glúnta amach anseo.

Go háirithe, ba cheart a thuiscint, le linn an phróisis táirgeachta, go mbainistíonn na déantóirí cáise neart nithe aithreacha ar annamh ar féidir iad a rialú agus go n-úsáideann siad teicnící atá bunaithe go príomha ar thaithí a fhaightear ag obair in éineacht le déantóirí cáise oilte eile. Ós rud é go n-oibrítear le bainne amh, -neamhchaighdeánaithe a tháirgtear ag tráthanna éagsúla den bhliain athraíonn comhdhéanamh agus baictéareolaíocht an bhainne go mór, agus bíonn tionchar aige sin ar an bpróiseas iomlán. Teastaíonn eolas chun a thuiscint cathain ar cheart an gruth a ghearradh agus taithí chun an méid ceart gráin agus an draenáil cheart a fháil, agus is de réir chomhdhéanamh an bhainne agus mhéid na binide a úsáidtear agus tosca comhshaoil amhail an teocht agus an tais san uachtarlann cáise a chinntear na tosca táirgeachta sin. Is de láimh a dhéantar na múnlaí a líonadh agus a bhrú, agus is próisis iad ar gá eolas cruinn ina leith maidir leis an méid grutha is ceart a chur i ngach múnla agus an méid brú is ceart a úsáid chun an cion taise is gá a fháil.

Is iomaí athrú a thagann ar an timpeallacht i gcaitheamh na bliana agus a mbíonn tionchar aige ar an mbainne agus ar an bpróiseas táirgeachta, mar a luadh thuas, agus bíonn tionchar aige seo ar aibiú na gcáiseanna freisin, rud a chiallaíonn nach mór faireachán leanúnach a dhéanamh ar na tosca teochta agus taise agus ní mór na cáiseanna a ghlanadh agus a athrú de láimh lena áirithiú go bhforbraíonn siad i gceart. Is ag céim sin na táirgeachta a úsáidtear an teicníc thraidisiúnta “sobao”. Is gné shonrach í sin den cháis seo agus d’úsáid táirgeoirí áitiúla é uaireanta chun an smál a ní agus chun cruth a chur ar “Queso de Acehúche” ionas go mbeadh láithreacht margaidh níos fearr aici.

5.2. Sainiúlacht an táirge

Tá na saintréithe áirithe a dhéanann “Queso de Acehúche” éagsúil ó cháiseanna gabhair eile ann mar gheall go dtáirgtear í go heisiach ó bhainne amh, mar aon leis an gcéim íseal draenála, a chruthaíonn taos agus ag a bhfuil uigeacht bhog a leánn uaireanta, agus a craiceann ar a bhfuil smál, a bhoilscíonn agus a chruthaíonn dea-bholadh atá beagán bréan. Baineann teicníc “sobao” go sonrach leis an gcáis seo freisin.

5.3. Nasc cúisíoch idir an limistéar geografach agus cáilíocht nó saintréithe an táirge

Ní tháirgeann an limistéar geografach, a leagtar a shaintréithe nádúrtha amach i roinn 5.1, mórán acmhainní, dá bhrí sin dhírigh na háitritheoirí áitiúla a ngeilleagar ar fheirmeoireacht beostoic, go háirithe gabhair, mar chuaigh siad in oiriúint go maith don chomhshaol geografach. Tógtar na gabhair chun feoil, bainne agus cáis a tháirgeadh.

Tacaíonn na tosca aimsire athraitheacha i gcaitheamh na bliana agus na cineálacha éagsúla talún agus ithreacha le héiceachóras éagsúil. Cuireann na tosca áitiúla áirithe sin fás an fhásra sainiúil dá dtugtar tuairisc i bpointe 5.1.a, agus ar a gcuirtear tréada gabhair ag innilt lena ndéantar feirmeoireacht fhairsing nó leathfhairsing-.

Cuireann flóra “dehesa” agus leathmhánna bréagsteipe, a mbaineann raon leathan speiceas leo, le cáilíocht na saille bainne, mar gheall ar an mbealach a ndéantar é a dhíleá sa chogansach, bíonn aigéid shailleacha gearrshlabhra agus meánshlabhra mar thoradh air sin agus dhéanann siad micreaflóra an bhainne a mhúnlú, agus déantar cáis den bhainne sin gan cóireáil teasa.

Bíonn an bealach traidisiúnta chun “Queso de Acehúche” a tháirgeadh ag brath ar an toisc dhaonna freisin. Is cáis ag a bhfuil tais ard í an cháis a tháirgeann na táirgeoirí áitiúla, mar draenáiltear níos lú meidhg tar éis an gruth a ghearradh, agus bíonn boilsc bheag ag na taobhanna ann mar thoradh ar sin agus bíonn uigeacht bhog ag an gcáis sa bhéal dá bharr sin. Cruthaíonn an teicníc táirgeachta a úsáidtear smál ar an gcraiceann agus an cháis á aibiú, rud a thugann dea-bholadh atá sách bréan don cháis. Is seanchleachtas é teicníc “sobao” a úsáid ar cháiseanna le linn an phróisis aibithe a bhaineann leis na táirgeoirí áitiúla agus is éard atá i gceist leis an teicníc lámha a fhliuchtar le huisce a úsáid chun an barr, an bun agus na taobhanna den cháis a ní nuair atá an craiceann tosaithe ag foirmiú cheana féin. Déantar amhlaidh chun a áirithiú go bhfuil an craiceann mín agus cothrom le himill chruinne.

Dá bhrí sin, an traidisiún seanbhunaithe a bhaineann le feirmeoireacht gabhair atá fréamhaithe go láidir sa limistéar geografach, ar traidisiún é ina mbaintear úsáid as raon leathan speiceas plandaí dúchasacha a fhásann ag tréimhsí éagsúla sa bhliain agus a dtáirgtear bainne uathúil dá thoradh, tá sé ceangailte leis an mbealach ina ndéantar an cháis, gan aon chóireáil teasa ag na táirgeoirí áitiúla a úsáideann idir scileanna agus teicnící traidisiúnta chun na saintréithe i dtaca le cruth, uigeacht, dea-bholadh agus blas sainiúil a tháirgeadh, saintréithe a fhágann go bhfuil “Queso de Acehúche” éagsúil le gach cáis eile.

Tagairt d’fhoilsiú na sonraíochta

http://www.juntaex.es/filescms/con03/uploaded_files/SectoresTematicos/Agroalimentario/Denominacionesdeorigen/Solic_PliegoCondicionesQuesoAcehuche_.pdf

(1) IO L 343, 14.12.2012, lch. 1.